የኮንሶ ማህበረሰብ ጥብቅ የሆነ የአስተዳደር ስርዓት ያለው ሲሆን ከላይ እስከታችም የራሱ መስመር ያለው ሲሆን ይህን ልምድና ወጉን የሚካፈልበት፣ ራሱን የቻለ ማዕከል ያለው ነው፡፡ ይህ ማዕከል ዘርፈ ብዙ አገልግሎት እንዳለው የስነ - ማህበረሰብ ባለሙያው አቶ ገረሱ ይናገራሉ፡፡ አደባባዩ “ሞራ” ተብሎ የሚጠራ ሲሆን የማህበረሰብ መሰብሰቢያ አደባባይ ነው፡፡ በዚህ ሞራ ላይ አዋጅ ይነገራል፣ እርቅ ይከናወናል፣ ውይይቶችና የተለያዩ ስምምነቶች ይደረጋሉ፡፡ ከጐሳ መሪዎች የሚወጡ መልዕክቶች ለህብረተሰቡም ይተላለፉበታል። ሞራ ከዚህም ባለፈ ህፃናትና ወጣቶች ከትልልቅ አባቶች የህይወት ልምድ የሚካፈሉበት ቦታ ሲሆን የህይወት ክህሎትም የሚማሩበት እንደሆነ ባለሙያው ይናገራሉ፡፡ “በሞራዎቹ ዙሪያ አባቶች ተሰብስበው ለመንደሩ ህፃናት ተረት ያወራሉ፣ እኔ ሞራ ላይ ተረት ተምሬያለሁ፣ አባቶች ክራር ይዘው የህፃናት ጭፈራ ይለማመዳሉ” ያሉት ባለሙያው፤ ህፃናት ሲጨፍሩ ጭፈራውን የሚገመግም አካል፣ ሞራ ላይ ተቀምጦ “ይሄ ትክክል ነው፤ አይደለም” በሚል አስተያየት እንደሚሰጥና የባህላዊ አይዶል ሾው አይነት ባህሪ እንዳለው በጉብኝቴ ወቅት አቶ ገረሱ አጫውተውኛል፡፡ በሞራው (በአደባባዩ) መሀል ላይ የመኝታ ቆጥ ያለው ትልቅ ሳር ቤት የሚገኝ ሲሆን በመኝታው ላይ የመንደሩ ወጣቶችና አልፎ አልፎ አባቶችም ተቀላቅለው ያድሩበታል፡፡
